31992L0071
L 275/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 92/71/ЕИО НА КОМИСИЯТА
от 2 септември 1992 година
за определяне процента на пратките, които могат да бъдат предмет на фитосанитарен контрол, проверка на документите и на идентичността при внасянето им в държава-членка от друга държава-членка
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност;
като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в Общността на организми, вредни за растенията или растителните продукти, и срещу тяхното разпространение в Общността (1), последно изменена с Директива 92/10/ЕИО на Комисията (2), и по-специално член 11, параграф 3, трета алинея и член 11, параграф 3а от нея;
като има предвид, че понастоящем, в допълнение към определянето на проверки от държавите-членки на изпращане, Директива 77/93/ЕИО позволява проверки от държавите-членки по местоназначение;
като има предвид, че освен това разпоредбите на Директива 77/93/ЕИО определят процента на извършваните фитосанитарни проверки да бъдат под 33 % и постепенно да се намаляват, докато стигнат до нула, към момента на въвеждане в сила от държавите-членки на новия режим за проверка съгласно разпоредбите, предназначени за попълване на вътрешния пазар; като има предвид, че по отношение на проверката на документите и идентичността разпоредбите също така определят процента на пратките, които са предмет на такива проверки, да се определя и постепенно намалява до нула към момента, когато държавите-членки въведат в сила новия режим за проверка съгласно разпоредбите, предназначени за завършване на вътрешния пазар;
като има предвид, че в интерес на свободното движение на растения, растителни продукти и други предмети в рамките на Общността, което е основен елемент на селскостопанската производителност и допринася за правилното функциониране на общата селскостопанска политика, процентът на горепосочените фитосанитарни проверки трябва да се намали и да се реши какъв процент пратки могат от време на време да бъдат проверявани по документи и за идентичност и да се установи по-добър баланс по отношение на проверките и контрола между изпращащите държави-членки и държавите-членки по местоназначение, като се търси по-голяма отговорност от първите;
като има предвид, че посочените условия в настоящата директива са в съответствие със становището на Постоянния фитосанитарен комитет,
ПРИЕ НАСТОЯЩАТА ДИРЕКТИВА:
Член 1
От 15 октомври 1992 г. държавите-членки гарантират:
а)
по-малко от 10 % официален фитосанитарен контрол по член 11, параграф 3, трета алинея от Директива 77/93/ЕИО, когато се въвеждат пратки от една държава-членка в друга държава-членка;
б)
по-малко от 10 % пратки, които от време на време да бъдат предмет на проверки на документите и идентичността, както е посочено в член 11, параграф 3а от посочената директива.
Член 2
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, до 14 октомври 1992 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки незабавно предоставят на Комисията текста на всички разпоредби от националното си законодателство, които приемат в областта, уредена с настоящата директива. Комисията информира останалите държави-членки за тези разпоредби.
Член 3
Адресати на настоящата директива са държавите-членки.
Съставено в Брюксел на 2 септември 1992 година.